«Այս ճանապարհները գործում են 1975 թվականից: Մի քիչ փոսալցումներ մենք ենք կատարել, բայց մի հատ անձրեւ է գալիս, տանում է»,- գործընկերոջը երկրորդեց Հրաչյա Բարսեղյանը: Եվ ինչպես նախորդ դեպքում, այս համայնքը նույնպես չի կարողացել սեփական միջոցներով բարեկարգել ճանապարհը: Հայկասարի ընդհանուր բյուջեն 6 միլիոն 300 հազար դրամ է, որից պետական հատկացումը՝ 3.5 միլիոն: «Հնարավորություն չի եղել: Հայկասարը կարո՞ղ է էդպես բաներ անել»,- ասաց Հրաչյա Բարսեղյանը եւ որպես հիմնավորում ներկայացրեց նախորդ տարիների ցուցանիշները. 1999 թվականին պետական բյուջեից համայնքի ստացած ֆինանսավորումը 41 հազար դրամ է եղել՝ նշված 3.5 միլիոնի փոխարեն: 2000 թվականին հասցվել է 500 հազարի, աստիճանաբար բարձրացվել է եւ միայն վերջին 4-5 տարիներին է, որ 3.5 միլիոն դրամ է կազմել: Հայկասարի բնակչության քանակը 236 է: